Яҙ башы — Ҡарға бутҡаһы.  
"Алсабыр алдан барыр,  
Йола хаҡын атҡарыр".  
Ҡарға бутҡаһы байрамын үткәрер алдынан ҡыҙ-ҡырҡын, бисә-сәсә, әбей-һәбей йыйылып кәңәш-төңәш итә. Байрамды ҡайҙа, ҡасан уҙғарыу, уға ҡайһы ауылдан кемде саҡырырға һүҙ беркетәләр. Үткенерәк еткән ҡыҙҙарҙан, килендәрҙән саҡырыусылар һайлана.  
Ҡарға бутҡаһы — ҡатын-ҡыҙ байрамы. Бешерем-төшөрөм, бәйгеләрҙә еңеүселәрҙе бүләкләү сығымдарын улар бергәләп күтәрә. Ауыл буйлап бүләк, ярма, май, йомортҡа йыйыусыларҙы алсабырҙар тип йөрөтәләр. Алсабыр итеп ауылда абруйлы, һүҙе үтемле, үҙе күңелсәк, йыр, бейеү оҫтаһы булған әбейҙәрҙе һайлайҙар. Ауыл буйлап бүләк, ризыҡ йыйғанда, алсабырҙар сағыу-сағыу күлдәктәр кейеп, биҙәкле таяҡтарға таянып, һамаҡлай-һамаҡлай йөрөйҙәр. Уларға бала-саға эйәрә, ҡысҡырып һамаҡ әйтә:  
  
Ҡарға әйтә: "Ҡар, ҡар!",  
  
Ҡарғатуйға бар, бар,  
  
Ҡарғатуйға бармағандың  
  
Күңеле булыр тар, тар,  
  
Күңеле булыр тар, тар —  
  
Ҡарғатуйға бар, бар!